32007D0069
L 032/167
JURNALUL OFÍCIAL AL UNIUNII EUROPENE
DECIZIA COMISIEI
din 18 decembrie 2006
privind autorizarea României de a amâna aplicarea anumitor dispoziții ale Directivei 2002/53/CE a Consiliului în ceea ce privește comercializarea semințelor anumitor soiuri de plante agricole
[notificată cu numărul C(2006) 6568]
(Text cu relevanță pentru SEE)
(2007/69/CE)
COMISIA COMUNITĂȚILOR EUROPENE,
având în vedere Tratatul de aderare a Bulgariei și României, în special articolul 4 alineatul (3),
având în vedere Actul de aderare a Bulgariei și României, în special articolul 42,
întrucât:
(1)
În temeiul articolului 42 din Actul de aderare, Comisia poate să adopte măsuri tranzitorii în cazul în care aceste măsuri tranzitorii sunt necesare pentru a facilita tranziția de la regimul existent în Bulgaria și România la regimul care rezultă din aplicarea normelor comunitare în domeniul veterinar și fitosanitar. Aceste norme includ normele care reglementează comercializarea semințelor.
(2)
Directiva 2002/53/CE a Consiliului din 13 iunie 2002 privind Catalogul comun al soiurilor de plante agricole (1) prevede că semințele soiurilor de plante agricole reglementate de Directiva 2002/53/CE, astfel cum sunt menționate la articolul 1 alineatul (1), pot fi comercializate numai dacă sunt îndeplinite cerințele de la articolul 4 alineatul (1) și de la articolele 7 și 11 din prezenta directivă.
(3)
Comercializarea semințelor de anumite soiuri ar trebui interzisă în România începând cu data aderării, cu excepția cazului în care se acordă o derogare de la aceste dispoziții.
(4)
Pentru a permite României să adopte și să pună în aplicare măsurile necesare care să garanteze faptul că soiurile în cauză au fost acceptate în conformitate cu principiile sistemului comunitar, este necesar să se autorizeze amânarea, pentru o perioadă de trei ani de la data aderării, a aplicării Directivei 2002/53/CE în ceea ce privește comercializarea pe teritoriul său a semințelor din soiurile care sunt înscrise în catalogul său, în conformitate cu alte principii decât cele prevăzute de această directivă și care fac obiectul cererii oficiale introduse de România la 28 septembrie 2006.
(5)
Măsurile prevăzute de prezenta decizie sunt conforme cu avizul Comitetului permanent pentru semințe și material săditor pentru agricultură, horticultură și silvicultură,
ADOPTĂ PREZENTA DECIZIE:
Articolul 1
Prin derogare de la articolul 4 alineatul (1) și de la articolele 7 și 11 din Directiva 2002/53/CE, România poate să amâne, pentru o perioadă de trei ani de la data aderării, aplicarea acestei directive în ceea ce privește comercializarea pe teritoriul său a semințelor din soiurile enumerate în anexa la prezenta decizie.
În această perioadă, aceste semințe se comercializează numai pe teritoriul României. Orice etichetă sau document, oficial(ă) sau nu, care este aplicat(ă) pe lotul de semințe sau care îl însoțește, în temeiul dispozițiilor prezentei decizii, indică clar faptul că semințele sunt destinate comercializării exclusiv pe teritoriul României.
Articolul 2
Prezenta decizie se aplică sub rezerva intrării în vigoare și de la data intrării în vigoare a Tratatului de aderare a Bulgariei și României.
Articolul 3
Prezenta decizie se adresează statelor membre.
Adoptată la Bruxelles, 18 decembrie 2006.